Diari Oficial de la Generalitat Valenciana


Sumari del DOGV 4521, del 13-06-2003 (2003/6583)

RESOLUCIÓ de 9 de maig de 2003, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 13 de les Normes Subsidiàries d'Altura (Castelló) relativa a la redistribució de la zona dotacional i de zones verdes, i ampliació del parc públic de Santa Bàrbara.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4521

Data del DOGV
:   13-06-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/6583


Data del document
:   09-05-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Altura
    * pla d'urbanisme

RESOLUCIÓ de 9 de maig de 2003, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 13 de les Normes Subsidiàries d'Altura (Castelló) relativa a la redistribució de la zona dotacional i de zones verdes, i ampliació del parc públic de Santa Bàrbara. [2003/6583]
  
Vist l'expedient relatiu a la modificació puntual núm. 13 de les Normes Subsidiàries d'Altura (Castelló) relativa a la redistribució de la zona dotacional i de zones verdes, i ampliació del parc públic de Santa Bàrbara, i de conformitat amb els següents;
  
Antecedents de fet
  
Primer
  
Amb data 8 de juliol de 2002, el Ple de l'Ajuntament d'Altura va acordar aprovar inicialment la modificació puntual núm. 13 de les Normes Subsidiàries de Planejament relativa al canvi de zona verda a dotacional assistencial TD i ampliació de zona verda de parc públic d'eixe municipi i sotmetre-la a informació pública, la qual cosa es va produir per mitjà d'edictes publicats en el periòdic Levante de Castelló amb data 14 de desembre de 2002 i en el Diari Oficial de la Generalitat Valenciana número 4.408, de 30 de desembre de 2001. Durant el període d'exposició pública no es va produir cap al·legació, i amb posterioritat a la data 7 de febrer de 2003 es va aprovar provisionalment la modificació.
  
El 20 de març de 2003, té entrada en el Registre General de la Conselleria d'Obres Públiques, Urbanisme i Transports a Castelló, escrit de l'Ajuntament d'Altura, per mitjà del qual sol·licita l'aprovació definitiva de la modificació núm.13 de les seues Normes Subsidiàries.
  
Segon
  
La documentació esta formada per memòria i plans que arrepleguen els canvis proposats.
  
Tercer
  
En data d'11 d'abril del 2003 la Comissió Territorial d'Urbanisme de Castelló va acordar informar favorablement la Modificació núm.13 de les Normes Subsidiàries relatives a canvi de zona verda a TD (assistencial) del municipi d'Altura (Castelló) i elevar proposta d'aprovació definitiva al conseller d'Obres Públiques, Urbanisme i Transports.
  
Quart
  
Amb data 6 de maig de 2003, el conseller d'Obres Públiques, Urbanisme i Transports va emetre dictamen, i va informar favorablement la modificació de les zones verdes afectades per la modificació núm. 13 de les Normes Subsidiàries relatives a canvi de zona verda a TD (assistencial) del municipi d'Altura (Castelló).
  
Fonaments de dret
  
Primer
  
La tramitació de la modificació ha sigut correcta, de conformitat amb l'article 55 en concordança amb el 38 de la Llei 6/1994, de 15 de novembre, Reguladora de l'Activitat Urbanística (LRAU) i la documentació està completa, a l'efecte del que disposa l'article 27 de la LRAU.
  
Segon
  
La modificació planteja canvis sobre l'ordenació detallada establida en el planejament general. En este sentit cal assenyalar que, tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà que no afecten interessos supralocals i que, obeint l'interés públic, es justifiquen en criteris de racionalitat, s'emmarquen clarament dins de la discrecionalitat del planejament urbanístic, i l'administració gaudix en estos casos l'administració d'àmplia llibertat per a elegir, entre les alternatives possibles, la forma en què el territori ha de quedar ordenat, des de la representació que li conferix la seua legitimació democràtica.
  
La LRAU arreplega clarament esta línia jurisprudencial. En este sentit, l'aspecte de l'ordenació detallada del sòl urbà que es planteja modificar no incidix en l'exercici autonòmic de cap de les comeses enumerades en l'article 40.1 de la LRAU (excepte en allò que es referix al control de legalitat), sinó que es tracta d'un assumpte de l'exclusiu interés públic local, en el qual, de conformitat amb l'article 40.2 de la citada Llei, està vedat a la resolució autonòmica d'aprovació qüestionar la seua interpretació.
  
Tercer
  
La modificació proposa canvis en la distribució del sòl dotacional en l'ordenació detallada de l'àmbit de ciutat jardí.
  
L'objectiu és fer possible l'ampliació d'una parcel·la destinada a equipament en una illa, de manera que es canvia l'ús de zona verda que disposa en l'actualitat la parcel·la adjacent, a l'ús TD assistencial per a la construcció d'una residència d'ancians.
  
D'esta manera, l'illa dedicada a usos dotacionals perd part del sòl destinat a zona verda en 1.481 m², per la qual cosa en vista a mantindre l'estàndard de zona verda, es modifica l'ordenació detallada d'un àmbit confrontant on se situa el parc públic de Santa Bàrbara de 183.670 m² de manera que s'amplia en 1.540 m² la superfície, a costa de la reducció del sòl edificable i destinat a dotació viària.
  
Com a conseqüència dels canvis introduïts es produïx una disminució clara del sòl lucratiu privat i un augment en el sòl dotacional públic. D'altra banda, s'aconseguix completar una illa amb sòl destinat a equipament del tipus assistencial, per a facilitar la construcció d'un centre assistencial, i es mou la zona verda a una zona confrontant, per la qual cosa s'entén que servix per al mateix àmbit, i a més s'aconseguix mantindre una pinada existent que, en cas contrari, amb l'ordenació vigent seria necessari eliminar.
  
Quart
  
Tenint en compte els canvis proposats, amb la modificació pretesa, lluny de produir-se augments en l'edificabilitat prevista en el Pla General, es produïx una clara disminució del sòl edificable i un augment del sòl destinat a dotacions, sense que s'ocasione cap minva en els espais públics prevists, per la qual cosa es dóna compliment al que establix l'article 17 de l'annex del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià (RPCV), i l'article 55.3 de la LRAU.
  
Entrant en els aspectes concrets de l'ordenació detallada, la tutela la resolució de la qual correspon a l'administració local que promou els canvis cal assenyalar a manera de recomanació que a la vista de la solució viària plantejada en l'ordenació detallada proposta, on queda sense continuïtat el vial perimetral confrontant amb el parc públic de Santa Bàrbara, l'Ajuntament d'Altura, en dissenyar el vial afectat per la modificació, hauran d'establir les previsions necessàries per a fer possibe la maniobra de gir, en vista a no impedir la normal fluïdesa en el trànsit rodat.
  
La Comissió Territorial d'Urbanisme de Castelló va advertir l'existència d'una errada de grafisme ja que no s'utilitza la trama de sòl dotacional per a la parcel·la que ha vist eliminat el seu ús de zona verda.
  
L'Ajuntament d'Altura va presentar en el Servici Territorial d'Urbanisme de Castelló la correcció de l'errada en la trama a què es referix el mencionat acord.
  
Cinqué
  
La modificació comporta una alteració de les zones verdes, per la qual cosa consta en l'expedient informe del conseller d'Obres Públiques, Urbanisme i Transports, després de l'informe previ de la Comissió Territorial d'Urbanisme, en aplicació de la disposició transitòria novena de la Llei Reguladora de l'Activitat Urbanística, de conformitat amb el que establix l'article 55.4 de la citada llei, sense que siga preceptiu l'informe del Consell Jurídic Consultiu de la Comunitat Valenciana atés l'objecte específic del present expedient
  
Quant al fons de la modificació, pel que fa a les zones verdes, s'ha de concloure que, amb independència del resultat final proposat per a la nova ordenació detallada, l'eliminació de la parcel·la que passa a ser dotació assistencial i l'ampliació del parc públic-zona verd en una dimensió que supera l'eliminada i en continuïtat amb una àmplia zona verda, on ja existix de fet una abundant plantació de pins, és legalment possible i racionalment encertada. Així doncs, la modificació planteja canvis que satisfan plenament els criteris de racionalitat.
  
Sisé
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants, com és el cas d'Altura, tindrà directament efectes de resolució executòria. En el present cas, i en afectar la modificació les zones verdes, de conformitat amb els preceptes abans citats, l'aprovació definitiva correspon al conseller després de l'informe previ de la Comissió Territorial d'Urbanisme.
  
Vists els preceptes legals citats i la resta de general i pertinent aplicació, i de conformitat amb l'Acord de la Comissió Territorial d'Urbanisme de Castelló, resolc:
  
Aprovar definitivament la modificació puntual núm. 13 de les Normes Subsidiàries d'Altura (Castelló) relativa a la redistribució de la zona dotacional i de zones verdes, i ampliació del parc públic de Santa Bàrbara.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia següent de la notificació o publicació d'esta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.
  
València, 9 de maig de 2003.- El conseller: José Ramón García Antón.